《答孙莘老病中寄谢诸同舍》
宋代·范祖禹

言有逆耳忠，药有苦口利。
康强本危虑，忧患生逸意。
先生蹈周孔，陋巷乐仁义。
新命登谏垣，四方想平治。
舞雩逐清爽，伏枕送炎炽。
作诗存警戒，教告在同志。
苍生系正人，丹扆渴高议。
矧当敷经训，劝讲日严侍。
桓荣大师尊，郑公三鉴备。
天衢进方亨，王路坦无陂。
告猷补衮职，正色伏蒲地。
阳城可以起，醇酒毋数醉。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。